ADVANC เตรียมทบทวนเป้าปี 59 ใหม่หลังได้คลื่น 900 MHz
ADVANC เตรียมทบทวนเป้าปี 59 ใหม่หลังได้คลื่น 900 MHz
10 มิ.ย. 2559

น.ส.นัฐิยา พัวพงศกร ผู้อำนวยการสำนักนักลงทุนสัมพันธ์ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เปิดเผยว่า บริษัทมีแผนทบทวนเป้าหมายผลการดำเนินงานปี 59 หลังสิ้นสุดงบไตรมาส 2/59 หลังชนะประมูลคลื่นความถี่ 900 MHz ในรอบที่ผ่านมา ทำให้ต้องมีการพิจารณาเป้าหมายใหม่
ทั้งนี้ หลังจากประมูลคลื่นความถี่ 900 MHz เข้ามาจะส่งผลให้ ADVANC มีจำนวนคลื่นความถี่ในมือทั้งสิ้น 40MHz  (ไม่รวมการ MOU กับ TOT)แบ่งเป็น 900MHz, 1800MHz, 2100MHz ซึ่งจะสามารถให้บริการได้ทุกเทคโนโลยี 2G ,3G และ 4G โดยจะดำเนินการชำระค่าใบอนุญาตใช้คลื่นความถี่ดังกล่าวได้ภายในเดือนมิ.ย.นี้ ซึ่งจะมีการแบ่งชำระงวดแรกราว 8,000 ล้านบาท และจะชำระจนถึงปี 63 แบ่งเป็นจำนวน 4,000 ล้านบาท (ปี 61) ,4,000 ล้านบาท (ปี 62) และ 60,000 ล้านบาท (ปี 63)
นอกจากนี้ บริษัทตั้งเป้าปีนี้จะมีโครงข่ายครอบคลุมการใช้งานของประชากรทั้งหมด 80% และตั้งเป้าขยายฐานลูกค้า 4G สิ้นปีจะอยู่ที่ 10 ล้านราย จากปัจจุบันอยู่ที่ 6 ล้านราย ซึ่งจะมาจากลูกค้า 2G และ 3G ที่ย้ายเข้ามาอย่างต่อเนื่อง
“เราจะมีการทบทวนเป้าหมายผลการดำเนินงานทั้งหมด เมื่อสิ้นสุดไตรมาสสองนี้ แต่ยังไม่สามารถบอกได้ว่าจะเป็นไปในทางไหน เนื่องจากเรามีคลื่นความถี่ 900 MHz เข้ามา ทำให้มีผลต่อกลยุทธ์ในการดำเนินงาน ทั้งแผนการตลาดและงบการลงทุน” น.ส.นัฐิยา กล่าว
ก่อนหน้านี้ บริษัทฯ ประมาณการรายได้จากการบริการ (ไม่รวมค่าเชื่อมโยงโครงข่าย : IC) จะอยู่ในระดับคงที่ จากปีก่อนที่ทำได้ราว 120,000 ล้านบาท และกำไรจากการดำเนินงานก่อนหักภาษี (EBITDA marjin) ที่ 37-38% ขณะที่งบลงทุนโครงข่ายยังคงไว้ 40,000 ล้านบาท อีกทั้งยังคงนโยบายการจ่ายปันผล 100% ของกำไรสุทธิ
สำหรับธุรกิจอินเตอร์เน็ตความเร็วสูง มีแนวโน้มการเติบโตที่ดี โดย ADVANC  จะเร่งขยายเครือข่ายเอไอเอสไฟเบอร์ ให้ครอบคลุมเต็มพื้นที่กรุงเทพชั้นในและชั้นนอก รวมทั้งปริมณฑล และอีก 24 จังหวัดทั่วประเทศ ตั้งเป้าครอบคลุมกว่า 6.5 ล้านครัวเรือน ภายในสิ้นปี 59 จากปัจจุบัน 2.2 ล้านครัวเรือน โดยใช้เงินลงทุน 7 พันล้านบาท ขณะเดียวกันก็ตั้งเป้ายอดลูกค้าใช้บริการ ราว 4 แสนราย
น.ส.นัฐิยา กล่าวว่า ภาวะตลาดโทรศัพท์มือถือในครึ่งปีหลังนี้ มีแนวโน้มการแข่งขันที่เข้มข้นขึ้น เนื่องจากตลาดมีความต้องการใช้สมาร์ทโฟนเพิ่มสูงขึ้น ผู้ประกอบการมีการออกแคมเปญเพื่อกระตุ้นยอดขาย ให้ลูกค้ามีการเปลี่ยนโทรศัพท์มือถือที่รองรับระบบ 3G มาเป็น ระบบ 4G เพิ่มมากขึ้น